94. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ. 1505/105 της 18 Δεκ. 1988/14 Απρ. 1989 (ΦΕΚ Β΄ 258) Πίστωση εκπρόθεσμων επανεξαγωγών, με καταβολή προστίμου, για εμπορεύματα (πρώτες ύλες) και έτοιμα υλικά συσκευασίας, που παραλαμβάνονται με τα καθεστώτα, ενεργητικής τελειοποίησης και προσωρινής εισαγωγής, αντίστοιχα. Έχοντας υπόψη: 1.Τις διατάξεις των Κανονισμών ΕΟΚ αριθ. 1999/85 και 3677/86 για το καθεστώς της ενεργητικής τελειοποίησης. 2.Τις διατάξεις του Νόμ. 1676/86 (Δ΄ μέρος) «Καθορισμός των συντελεστών Φ.Π.Α. και ρύθμιση άλλων θεμάτων». 3.Το άρθρ. 37 του Νόμ. 1402/83, όπως αυτό αντικαταστάθηκε με το άρθρ. 13 του Νόμ. 1567/85 και διατηρήθηκε σε ισχύ με το άρθρ. 39 του Νόμ. 1676/86 «Ρυθμίσεις για παραβάσεις στο καθεστώς της εισαγωγές εμπορευμάτων για τελειοποίηση και επανεξαγωγή». 4.Ότι οι εξαγωγές προϊόντων που παράγονται υπό το καθεστώς της ενεργητικής τελειοποίησης και έτοιμων υλικών συσκευασίας που παραλαμβάνονται με το καθεστώς της προσωρινής εισαγωγής, οι οποίες (εξαγωγές) πραγματοποιούνται μετά τη λήξη της χορηγούμενης προθεσμίας επανεξαγωγής, συνιστούν παράβαση που τιμωρείται σύμφωνα με τη διάταξη του άρθρου που αναφέρεται στην προηγούμενη παράγραφο, αποφασίζουμε: Άρθρ.1.-1.Εκπρόθεσμες επανεξαγωγές εμπορευμάτων (πρώτων υλών), που παραλαμβάνονται με το καθεστώς της ενεργητικής τελειοποίησης, όπως αυτό ισχύει από 1.1.1987, μπορούν να πιστώνονται μόνον εφόσον: α)Η επανεξαγωγή πραγματοποιείται το αργότερο μέσα σε έξι (6) μήνες από τη λήξη της προθεσμίας επανεξαγωγής που έχει χορηγηθεί ή που, ύστερα από εμπρόθεσμα υποβληθείσα αίτηση, έχει παραταθεί. β)Καταβάλλεται το πρόστιμα που προβλέπεται από την παρ. 6 του άρθρ. 37 του Νόμ. 1402/83 όπως αυτό αντικαταστάθηκε με το άρθρ. 13 του Νόμ. 1567/85 και διατηρήθηκε σε ισχύ με το άρθρ. 39 του Νόμ. 1676/86 ήτοι από 50.000 δρχ. μέχρι 1.000.000 δρχ. Το παραπάνω πρόστιμο θα υπολογίζεται με ποσοστό 15% επί του συνόλου της απαίτησης (κύρια οφειλή και προσαυξήσεις εκπρόθεσμης καταβολής) που αντιστοιχεί για κάθε εκπρόθεσμη επανεξαγωγή, όπως η απαίτηση αυτή θα έχει διαμορφωθεί μέχρι της καταβολής του προστίμου αυτού. Άρθρ.2.-Αιτήματα για παράταση της προθεσμίας επανεξαγωγής που έχει χορηγηθεί, δεν εξετάζονται εφόσον οι σχετικές αιτήσεις υποβάλλονται μετά τη λήξη της παραπάνω προθεσμίας και κατά συνέπεια στις περιπτώσεις αυτές, εφόσον η επανεξαγωγή πραγματοποιήθηκε μέσα σε έξι (6) μήνες από τη λήξη της μη παραταθείσας προθεσμίας, η πίστωση γίνεται με την καταβολή του προστίμου όπως αυτό ρυθμίζεται στο άρθρ. 1 της παρούσας. Άρθρ.3.-Οι ρυθμίσεις του άρθρ. 1 και 2 της παρούσας ισχύουν και για τα έτοιμα υλικά συσκευασίας που παραλαμβάνεται από 1.1.1987 με καθεστώς προσωρινής εισαγωγής σύμφωνα με τις διατάξεις των αποφάσεων Δ. 1336/101/86, Δ. 70/7/86 (άρθρ.9) και Ε. 63/6/87. Άρθρ.4.-Το προβλεπόμενο, από τα προηγούμενα άρθρα της παρούσας, πρόστιμο επιβάλλεται σύμφωνα με τη διαδικασία που καθορίζεται από το άρθρ. 99 του Τελωνειακού Κώδικα. 